שאלה: חברה שלי מתרחקת מהדת!: לאחרונה חברה טובה שלי מתחילה לומר לי שנמאס לה מקיום תורה ומצוות. היא עדיין דתייה, שומרת שבת, כשרות, ברכות לפני האוכל (אולי בעיקר בגלל ההורים שלה, שקשה להם לקבל את העובדה שהיא לא הולכת בדיוק כמו שחינכו אותה). אבל החצאית והשרוולים עולים, כבר לא מתפללת. אני אומרת לה שתבדוק, תשאל תחקור, אבל היא לא רוצה. (היא גם אף פעם לא הייתה אחת "רוחנית" שמתעניינת בשמיעת שיעורים וקריאת ספרים תורניים) היא עדיין מאמינה, והיא תמיד תהיה מאמינה, אבל חבל לי שהיא תדרדר, ואני לא יודעת מה לעשות. האם אני בתור חברה יכולה לנסות להשפיע, אם היא לא רוצה לבדוק ולשאול? חשוב לי לומר שהחברות חשובה לי ולה אשמח לעצות!
תשובה: יקרה. משמח לראות שאכפת לך מחברה שלך ואת רוצה שיהיה לה טוב, ולא ההיפך, לרצות להתרחק ממנה בגלל שהיא בירידה. דווקא עכשיו הדבר הכי נכון הוא להתקרב אליה יותר ולקבל אותה במקום שלה. כחברה, הצורך שלך לעזור לה מאוד טבעי. לכל אחד מאיתנו יש אחריות מסוימת לעזור לחבר בשעת צרה, נפילה ובזמנים פחות טובים. את דואגת מהנפילה הרוחנית שלה וחוששת שתדרדר, אבל אני מניחה שחברה שלך לא רואה בירידה הרוחנית שלה צורך בעזרה או הכוונה. זה המקום שלה כרגע וזה מה שהחליטה שמתאים לה לכן חשוב לקבל אותה במקום שלה. דווקא עכשיו את יכולה להתקרב אליה יותר ומתוך כך היא תתקרב אלייך יותר ולתחושת האמונה שקיימת בך. אז איך אפשר לעזור? אכן קיימת מצווה גדולה לקרב אדם לדת, אך מי שאינו רוצה לשמוע- אי אפשר להכריח אותו. יש בך כוונה טובה לעורר בה את הרצון להתקרב לדת, אך לפעמים דווקא בנושא רגיש כמו זה, אם תעירי לה על הדרך בה הוא בחרה ללכת, גם אם זה נעשה בצורה הכי עדינה, זה יכול להתפרש בצורה לא נכונה של התנשאות או חוסר כבוד ואז לעורר בה יותר התנגדות, בעיקר כשאנחנו לא יודעים מה הסיבה שגרמה לה לרצות לרדת. תנסי להיות האוזן הקשבת שלה. מאחורי הירידה הרוחנית שלה מסתתרת סיבה. אולי היא "נפלה" כי היא בתקופה פחות טובה? אולי בגלל משבר או חוויה לא נעימה שחוותה? או שאולי זה המקום שהחליטה שיותר מתאים לה. נסי להיות שם בשבילה, דווקא בלי לנסות לעזור לה, לייעץ לה או להסביר לה כמה יהיה לה טוב דווקא אם תתקדם ותתחזק. אולי היא צריכה חברה שרק תהיה שם בשבילה, תקבל אותה במקום שלה ותקשיב לה. את יכולה להקל עליה בזה שתהיי שם בשבילה ולא בשביל "להציל" אותה. במידה והיא כן מעוניינת לשמוע, אפשר להתחיל בנושאים שיותר קרובים אליה, שהיא יותר מתחברת אליהם בדת ומשם להתקדם. חשוב לחזק אותה, להחמיא לה, להאיר בה את ההתקדמות שלה. אנחנו לא יכולים לשנות את הצד השני, לכן אחת הדרכים שאת יכולה להשפיע עליה לטובה היא להוות דוגמא. למעשים שלנו יש השפעה על הסובבים אותנו. התנהגות טובה, נעימה, דרך ארץ, קיום מצוות בשמחה וכו, יכול להראות לה את הצד היפה שביהדות ולאט לאט אולי גם יחלחל אליה. השינוי יכול להיות קודם פנימי, לאט לאט יכול לשנות בה את צורת החשיבה שלה על הדת, את ההסתכלות, את הרגש שלה, ואז יתבטא בצורה חיצונית. לפעמים זה יכול לקחת זמן, כי זה תהליך שדורש הרבה מוכנות פנימית. ככל שנגדל אנחנו במידות, בתורה ומצוות, ילמדו להכיר את התורה דרכנו, את הטוב והיושר שגנוז בה. חשוב לזכור שהתוצאה היא לא בידיים שלנו עם כל הרצון וההשתדלות   אנחנו יודעים שבסוף מי שתעשה את הבחירה זו היא, ולצערנו לא כולם עושים את הבחירה שהיינו רוצים שהם יעשו. יתכן והיא תחליט לחיות בצורה שונה ממה שהיא חיתה עד עכשיו, צעד שעלול להיות לא פשוט לכל הצדדים   אבל את יכולה להחליט שהחברות שלכן שווה גם את הפער שעלול להיווצר, ולהמשיך לתחזק אותה בלי קשר למקום הדתי שבו חברה שלך נמצאת. את תמיד יכולה להתפלל עליה, שה  יאיר לה, שלא תיפול למקומות לא טובים, שתתקרב מתוך אור ושמחה, וכו. זה תמיד טוב מקווה שעזרתי! מוזמנת לפנות אליי תמיד. יעל yaelianb gmail.com